Riżoluzzjoni tal-Parlament Ewropew tat- 22 ta' April 2008 li tinkludi osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Awtorità Ewropea ta' Superviżjoni tal-GNSS għas-sena finanzjarja 2006



Official Journal L 088 , 31/03/2009 P. 0263 - 0268



Riżoluzzjoni tal-Parlament Ewropew tat- 22 ta' April 2008 li tinkludi osservazzjonijiet li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Awtorità Ewropea ta' Superviżjoni tal-GNSS għas-sena finanzjarja 2006 IL-PARLAMENT EWROPEW, wara li kkunsidra l-kontijiet annwali definittivi tal-Awtorità Ewropea ta' Sorveljanza tal-GNSS għas-sena finanzjarja 2006 [1], wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Awtorità Ewropea ta' Sorveljanza tal-GNSS għas-sena finanzjarja 2006, flimkien mat-tweġibiet tal-Awtorità [2], wara li kkunsidra r-rakkomandazzjoni tal-Kunsill tat- 12 ta' Frar 2008 (5843/2008 – C6-0084/2008), wara li kkunsidra t-Trattat tal-KE, u b'mod partikulari l-Artikolu 276 tiegħu, wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej [3], u b'mod partikolari l-Artikolu 185 tiegħu, wara li kkunsidra r-Regolament tal-Kunsill (KE) Nru 1321/2004 tat- 12 ta' Lulju 2004 dwar l-istabbiliment ta' strutturi għat-tmexxija tal-programmi Ewropej ta' radjunavigazzjoni bis-satellita, u b'mod partikolari l-Artikolu 12 tiegħu [4], wara li kkunsidra r-Regolament tal-Kummissjoni (KE, Euratom) Nru 2343/2002 tad- 19 ta' Novembru 2002 dwar ir-Regolament Finanzjarju ta' qafas għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 [5], u b'mod partikulari l-Artikolu 94 tiegħu, wara li kkunsidra l-Artikolu 71 u l-Anness V tar-Regoli tal-Proċedura tiegħu, wara li kkunsidra r-rapport tal-Kumitat għall-Kontroll tal-Baġit (A6-0127/2008), A. billi l-Qorti tal-Awdituri stqarret li kisbet assigurazzjoni raġonevoli li l-kontijiet annwali għas-sena finanzjarja huma kredibbli, u t-tranżazzjonijiet, huma legali u regolari, B. billi l-Awtorità bdiet topera fl-2006, u wara l-installazzjoni tas-sistemi finanzjarji meħtieġa, ħadet f'idejha r-responsabbiltà għall-operazzjonijiet finanzjarji tagħha mingħand il-Kummissjoni f'Settembru 2006; Punti ġenerali li jikkonċernaw il-kwistjonijiet orizzontali tal-aġenziji tal-UE, u b'hekk huma importanti wkoll għall-proċeduri ta' rilaxx ta' kull waħda mill-aġenziji 1. Jinnota li l-baġits tal-24 aġenzija u ta' korpi satelliti oħrajn li saritilhom il-verifika mill-Qorti tal-Awdituri kienu jammontaw għal EUR 1080,5 miljun fl-2006 (l-ogħla baġit kien tal-Aġenzija Ewropea għar-Rikostruzzjoni li kien jammonta għal EUR 271 miljun u l-inqas baġit kien tal-Kulleġġ tal-Pulizija Ewropew (CEPOL) li kien jammonta għal EUR 5 miljun); 2. Jenfasizza l-fatt li l-firxa ta' korpi esterni tal-UE li huma suġġetti għal verifika u għal kwittanza issa tinkludi mhux biss aġenziji regolatorji tradizzjonali iżda wkoll aġenziji eżekuttivi li ġew stabbiliti sabiex jimplimentaw programmi speċifiċi, u fil-futur qrib se testendi wkoll għal intrapriżi konġunti li ġew stabbiliti bħala sħubiji pubbliċi-privati (inizjattivi teknoloġiċi konġunti); 3. Josserva fir-rigward tal-Parlament li l-għadd ta' aġenziji suġġetti għall-proċedura ta' kwittanza evolva kif ġej: sena finanzjarja 2000: 8; 2001: 10; 2002: 11; 2003: 14; 2004: 14; 2005: 16; 2006: 20 aġenzija regolatorja u 2 aġenziji eżekuttivi (mhumiex qegħdin jiġu inklużi 2 aġenziji li jiġu vverifikati mill-Qorti tal-Awdituri iżda li huma suġġetti għal proċess ta' kwittanza intern); 4. Jikkonkludi, għaldaqstant, li l-proċess ta' verifika/kwittanza sar ineffiċjenti u sproporzjonat meta mqabbel mad-daqs relattiv tal-baġits tal-aġenziji/tal-korpi satelliti; jagħti istruzzjonijiet lill-kumitat kompetenti tiegħu sabiex jagħmel analiżi mill-ġdid fuq firxa wiesgħa tal-proċess ta' kwittanza fir-rigward ta' aġenziji u korpi satelliti bil-għan li jitfassal metodu iktar sempliċi u razzjonali, filwaqt li wieħed iżomm f'moħħu l-għadd li kulma jmur qiegħed jikber ta' korpi li kull wieħed minnhom jesiġi rapport ta' kwittanza separat fis-snin li ġejjin; Kunsiderazzjonijiet fundamentali 5. Jitlob li l-Kummissjoni tipprovdi spjegazzjonijiet ċari fir-rigward tal-elementi li ġejjin qabel il-ħolqien ta' aġenzija ġdida jew ir-riforma ta' aġenzija eżistenti: it-tip ta' aġenzija, l-għanijiet tal-aġenzija, l-istruttura ta' governanza interna, il-prodotti, is-servizzi, il-proċeduri ewlenin, il-grupp immirat, il-klijenti u l-imsieħba tal-aġenzija, ir-relazzjoni formali mal-atturi esterni, ir-responsabiltà tal-baġit, l-ippjanar finanzjarju, u l-politika dwar il-personal u l-provvista ta' staff; 6. Jitlob li kull aġenzija tiġi regolata minn ftehim tal-eżekuzzjoni fis-sena li huwa fformulat mill-aġenzija u mid-DĠ responsabbli u li għandu jinkludi l-għanijiet ewlenin għas-sena li tkun ġejja, qafas finanzjarju u indikaturi ċari għall-kejl tal-eżekuzzjoni; 7. Jitlob li r-rendiment tal-aġenziji tiġi vverifikata b'mod regolari (u fuq bażi ad hoc) mill-Qorti tal-Awdituri jew minn awditur indipendenti ieħor; iqis li din il-verifika m'għandhiex tkun limitata għal elementi tradizzjonali ta' ġestjoni finanzjarja u għall-użu kif suppost tal-fondi pubbliċi, iżda għandha tkopri wkoll l-effiċjenza u l-effikaċja amministrattiva u għandha tinkludi klassifika tal-ġestjoni finanzjarja ta' kull aġenzija; 8. Huwa tal-fehma li fil-każ ta' aġenziji li qegħdin b'mod kontinwu jistmaw li l-bżonnijiet baġitarji rispettivi tagħhom huma aktar milli fil-fatt huma, għandu jsir tnaqqis tekniku fuq il-bażi ta' postijiet battala; huwa tal-fehma li dan se jwassal, fuq perjodu ta' żmien twil, għal inqas dħul assenjat għall-aġenziji u għaldaqstant anke għal inqas spejjeż amministrattivi; 9. Jinnota li hija problema serja li numru ta' aġenziji huma kkritikati għax ma josservawx regoli dwar l-akkwisti pubbliċi, ir-Regolament Finanzjarju, ir-Regolamenti tal-Persunal, eċċ.; iqis li r-raġuni prinċipali ta' dan hija li l-parti l-kbira tar-regolamenti u r-Regolament Finanzjarju huma mfassla għal istituzzjonijiet li huma ikbar, u li l-parti l-kbira tal-aġenziji ż-żgħar m'għandhomx il-massa kritika meħtieġa biex ikunu jistgħu jlaħħqu ma' dawn ir-rekwiżiti regolatorji; jitlob, għaldaqstant, lill-Kummissjoni biex tfittex soluzzjoni rapida sabiex tittejjeb l-effikaċja billi l-funzjonijiet amministrattivi ta' diversi aġenziji jinġabru flimkien, sabiex tintlaħaq din il-massa kritika (filwaqt li jiġu kkunsidrati l-bidliet meħtieġa fir-regolamenti bażiċi li jirregolaw l-aġenziji u l-indipendenza baġitarja tagħhom), jew biex tabbozza b'mod urġenti regoli speċifiċi għall-aġenziji (b'mod partikolari regoli implimentattivi għall-aġenziji) li jippermettulhom li jkunu konformi b'mod sħiħ; 10. Jinsisti li l-Kummissjoni, meta tkun qed tabbozza l-Abbozz Preliminari tal-Baġit, tikkunsidra r-riżultati tal-implimentazzjoni tal-baġit mill-aġenziji individwali fis-snin ta' qabel, b'mod partikolari fis-sena n-1, u tirrevedi l-baġit mitlub mill-aġenzija partikolari kif ikun meħtieġ; jistieden lill-kumitat kompetenti tiegħu biex jirrispetta din ir-reviżjoni u, jekk il-Kummissjoni ma tkunx għamlet dan, jirrevedi hu stess il-baġit ikkonċernat u jġibu f'livell realistiku li jkun jaqbel mal-kapaċità ta' assorbiment u ta' implimentazzjoni tal-aġenzija kkonċernata; 11. Ifakkar fid-deċiżjoni tiegħu dwar il-kwittanza fir-rigward tas-sena finanzjarja 2005, li fiha stieden lill-Kummissjoni biex kull ħames snin tippreżenta studju dwar il-valur miżjud ta' kull aġenzija eżistenti; jistieden lill-istituzzjonijiet rilevanti kollha, f'każ ta' evalwazzjoni negattiva tal-valur miżjud ta' aġenzija, sabiex jieħdu l-passi meħtieġa billi jifformulaw mill-ġdid il-mandat ta' dik l-aġenzija jew billi jagħlquha; jinnota li ma twettqet lanqas evalwazzjoni waħda mill-Kummissjoni fl-2007; jinsisti li l-Kummissjoni għandha tippreżenta mill-inqas 5 evalwazzjonijiet bħal dawn qabel id-deċiżjoni dwar il-kwittanza fir-rigward tas-sena finanzjarja 2007, billi tibda bl-eqdem aġenziji; 12. Huwa tal-fehma li r-rakkomandazzjonijiet tal-Qorti tal-Awdituri għandhom jiġu implimentati minnufih u li l-livell ta' sussidji mħallsa lill-aġenziji għandu jkun allinjat mal-bżonnijiet ta' likwidità reali tagħhom; barra minn hekk iqis li l-emendi ghar-Regolament Finanzjarju generali ghandhom jigu inkorporati fir-regolament finanzjarju ta' qafas tal-agenziji u fid-diversi regolamenti finanzjarji specifici taghhom; Preżentazzjoni tad-data ta' rappurtaġġ 13. Jinnota li m'hemm ebda metodu standard fost l-aġenziji fir-rigward tal-preżentazzjoni tal-attivitajiet tagħhom matul is-sena finanzjarja konċernata, il-kontijiet tagħhom u r-rapporti dwar il-ġestjoni baġitarja u finanzjarja u l-kwistjoni dwar jekk għandhiex titfassal dikjarazzjoni ta' assigurazzjoni mid-direttur tal-aġenzija; josserva li mhux l-aġenziji kollha jiddistingwu b'mod ċar bejn (a) il-preżentazzjoni tax-xogħol tal-aġenzija lill-pubbliku u (b) ir-rapportar tekniku dwar il-ġestjoni baġitarja u finanzjarja; 14. Jinnota li filwaqt li l-istruzzjonijiet fis-seħħ tal-Kummissjoni għall-preparazzjoni tar-rapporti ta' attività ma jesiġux b'mod espliċitu li l-aġenzija tfassal dikjarazzjoni ta' assigurazzjoni, bosta diretturi, minkejja dan, xorta waħda għamluha għall-2006, filwaqt li f'każ wieħed minnhom kienet inkluża riserva importanti; 15. Ifakkar fir-riżoluzzjoni tiegħu tat- 12 ta' April 2005 [6] jistieden lid-Diretturi tal-Aġenziji sabiex minn issa "l quddiem ir-rapport ta' attività annwali tagħhom, li jiġi ppreżentat flimkien mat-tagħrif finanzjarju u tal-ġestjoni, irid ikollu miegħu dikjarazzjoni ta' assigurazzjoni li tikkonċerna l-legalità u r-regolarità tal-operazzjonijiet, simili għad-dikjarazzjonijiet li ġew iffirmati mid-Diretturi Ġenerali tal-Kummissjoni; 16. Jitlob lill-Kummissjoni sabiex temenda l-istruzzjonijiet tagħha fis-seħħ għall-aġenziji skont dak li ntqal hawn fuq; 17. Jissuġġerixxi, barra minn hekk, li l-Kummissjoni għandha taħdem mal-aġenziji sabiex tipproduċi mudell armonizzat li japplika għall-aġenziji u għall-korpi satelliti kollha filwaqt li jiddistingwi b'mod ċar bejn - rapport annwali maħsub għall-qarrejja ġenerali dwar l-operazzjonijiet, ix-xogħol u l-kisbiet tal-korpi, - rendikontijiet finanzjarji u rapport dwar l-implimentazzjoni tal-baġit, - rapport ta' attività fuq l-istess binarji tar-rapporti ta' attività tad-Diretturi Ġenerali tal-Kummissjoni, - dikjarazzjoni ta' assigurazzjoni ffirmata mid-direttur tal-korp, flimkien ma' kull riserva jew osservazzjoni li jqis xierqa sabiex jiġbed l-attenzjoni tal-awtorità ta' kwittanza; Sejbiet ġenerali mill-Qorti tal-Awdituri 18. Jinnota s-sejba tal-Qorti (Rapport Annwali, il-paragrafu 10.29 [7] li l-iżburżar ta' sussidji li jitħallsu mill-Kummissjoni mill-baġit tal-Komunità m'huwiex ibbażat fuq stimi ġġustifikati biżżejjed tar-rekwiżiti ta' flus kontanti tal-aġenziji u li dan, flimkien mad-daqs tat-trasferimenti (carry-overs), iwassalhom sabiex ikollhom fil-pussess bilanċi ta' kreditu kbar mhux ħażin; jinnota wkoll ir-rakkomandazzjoni tal-Qorti li l-livell ta' sussidji li jitħallsu lill-aġenziji għandu jkun konformi mar-rekwiżiti ta' flus kontanti reali tagħhom; 19. Jinnota li fi tmiem l-2006, 14-il aġenzija kienu għad iridu jimplimentaw is-sistema tal-kontijiet ABAC (Rapport Annwali, in-nota f'qiegħ il-paġna għall-paragrafu 10.31); 20. Jinnota l-kumment tal-Qorti (Rapport Annwali, il-paragrafu 1.25) dwar spejjeż akkumulati minħabba lif li ma tteħidx li għalihom jagħtu kont xi wħud mill-aġenziji; jenfasizza l-fatt li l-Qorti tal-Awdituri kkwalifikat l-istqarrija ta' assigurazzjoni tagħha fil-każ ta' tliet aġenziji (Iċ-Ċentru Ewropew għall-Iżvilupp ta' Taħriġ Vokazzjonali (Cedefop), CEPOL u l-Aġenzija Ewropea tal-Ferroviji) għas-sena finanzjarja 2006 (2005: Cedefop, l-Awtorità Ewropea dwar is-Sigurtà fl-Ikel, l-Aġenzija Ewropea għar-Rikostruzzjoni); Verifika interna 21. Ifakkar li f'konformità mal-Artikolu 185(3) tar-Regolament Finanzjarju, l-Awditur Intern tal-Kummissjoni huwa wkoll l-awditur intern tal-aġenziji regolatorji li jirċievu konċessjonijiet mill-baġit tal-UE; jenfasizza l-fatt li l-Awditur Intern jirrapporta lill-bord ta' tmexxija u lid-direttur ta' kull aġenzija; 22. Jiġbed l-attenzjoni għar-riserva li tniżżlet fir-Rapport ta' Attività Annwali tal-Awditur Intern għall-2006 kif ġej: "L-Awditur Intern tal-Kummissjoni ma jinsabx f'pożizzjoni li jissodisfa kif suppost l-obbligu tiegħu konferut lilu mill-Artikolu 185 tar-Regolament Finanzjarju bħala awditur intern tal-korpi tal-Komunità minħabba nuqqas ta' riżorsi ta' staff." 23. Madankollu, jinnota l-kumment tal-Awditur Intern fir-rapport ta' attività tiegħu għall-2006 li mill-2007, bis-saħħa tar-riżorsi tal-istaff addizzjonali konċessi mill-Kummissjoni lis-Servizz ta' Verifika Interna (IAS), l-aġenziji regolatorji operattivi kollha se jkunu suġġetti għal xogħol ta' verifika interna fuq bażi annwali; 24. Jinnota l-għadd li kulma jmur qiegħed jikber ta' aġenziji regolatorji u eżekuttivi u ta' intrapriżi konġunti meħtieġa li ssirilhom il-verifika mill-IAS skont l-Artikolu 185 tar-Regolament Finanzjarju; jitlob lill-Kummissjoni sabiex tinforma lill-kumitat kompetenti tiegħu dwar jekk ir-riżorsi tal-istaff li huma disponibbli għall-IAS humiex se jkunu biżżejjed sabiex issir verifika annwali ta' dawn il-korpi kollha fis-snin li ġejjin; 25. Josserva li l-Artikolu 72(5) tar-Regolament (KE, Euratom) Nru 2343/2002 jeżiġi li kull sena l-entità tal-Komunità tibgħat rapport lill-Kummissjoni u lill-awtorità responsabbli għar-rilaxx, li jkun imħejji mid-direttur u li jiġbor l-għadd u t-tip ta' verifiki interni li saru mill-awditur intern, ir-rakkomandazzjonijiet li saru u l-azzjonijiet li ttieħdu fuq dawn ir-rakkomandazzjonijiet; jitlob lill-aġenziji sabiex jindikaw jekk dan huwiex qiegħed isir u, jekk inhu hekk, kif qiegħed isir; 26. Jieħu nota, fir-rigward tal-kapaċità tal-verifika interna, l-iktar b'rabta mal-aġenziji iżgħar, ta' proposta li saret mill-Awditur Intern quddiem il-kumitat kompetenti tal-Parlament nhar l- 14 ta' Settembru 2006 li aġenziji iżgħar għandhom ikunu awtorizzati jixtru, f'servizzi ta' verifika interna, mis-settur privat; Evalwazzjoni tal-aġenziji 27. Ifakkar l-istqarrija konġunta mill-Parlament, mill-Kunsill u mill-Kummissjoni [8] li ġiet innegozjata fil-konċiljazzjoni quddiem il-Kunsill tal-baġit ECOFIN tat- 13 ta' Lulju 2007 li titlob għal (i) lista ta' aġenziji li l-Kummissjoni għandha l-ħsieb li tevalwa, u (ii) lista ta' aġenziji li diġà ġew evalwati, flimkien ma' sommarju tas-sejbiet maġġuri; Proċeduri dixxiplinari 28. Jinnota li, minħabba d-daqs tagħhom, aġenziji individwali għandhom diffikultà sabiex jistabbilixxu bordijiet dixxiplinari ad hoc komposti minn staff li huwa ta' grad xieraq fil-karriera u li l-IDOC (l-Uffiċċju tal-Investigazzjoni u Dixxiplina) tal-Kummissjoni m'huwiex kompetenti għall-aġenziji; jitlob lill-aġenziji sabiex iqisu bord ta dixxiplina bejn l-aġenziji; Abbozz ta' Ftehim Interistituzzjonali 29. Ifakkar l-abbozz tal-Ftehim Interistituzzjonali dwar il-qafas operattiv għall-aġenziji regolatorji Ewropej ippreżentat mill-Kummissjoni (COM(2005) 59), li kien maħsub li joħloq qafas orizzontali għall-ħolqien, l-istruttura, it-tħaddim, l-evalwazzjoni u l-kontroll tal-aġenziji regolatorji Ewropej; jinnota li l-abbozz jirrappreżenta inizjattiva utli bħala sforz sabiex ikunu rrazzjonalizzati l-ħolqien u l-immaniġġjar tal-aġenziji; jinnota l-istqarrija fir-rapport ta' sintesi 2006 tal-Kummissjoni (il-paragrafu 3.1, COM(2007) 274) li għalkemm ma sarx progress fin-negozjati wara l-pubblikazzjoni tal-abbozz, tniedew mill-ġdid diskussjonijiet dwar is-suġġett fil-Kunsill fi tmiem l-2006; jiddispjaċih li ma kienx possibbli li jsir iktar progress lejn l-adozzjoni; 30. Jilqa" b'sodisfazzjon, għaldaqstant, l-impenn tal-Kummissjoni li tressaq Komunikazzjoni dwar il-ġejjieni tal-aġenziji regolatorji matul l-2008; Aġenziji li jiffinanzjaw lilhom infushom 31. Ifakkar li għaż-żewġ aġenziji li huma jiffinanzjaw lilhom infushom, tiġi konċessa kwittanza lid-direttur mill-bord amministrattiv; jinnota li t-tnejn li huma għandhom eċċessi akkumulati sinifikanti minn dħul minn onorarji li jkunu ġew trasferiti minn ċifri tas-snin preċedenti: - l-Uffiċċju għall-Armonizzazzjoni tas-Suq Intern flus kontanti u l-ekwivalenti fi flus kontanti: EUR 281 miljun [9], - l-Uffiċċju tal-Komunità għall-Varjetà ta' Pjanti flus kontanti u l-ekwivalenti fi flus kontanti: EUR 18 miljun [10]; Punti speċifiċi 32. Jinnota l-osservazzjoni tal-Qorti tal-Awdituri fir-rapport tagħha tal-2006 li l-evalwazzjoni tagħha ta' kampjun rappreżentattiv ta' 80 tranżazzjoni identifikat dgħjufijiet fl-operat tal-maniġment u s-sistemi ta' kontroll li jinvolvu l-bidu tat-tranżazzjonijiet mingħajr l-awtorità meħtieġa u l-intrigu f'impenji legali mingħajr impenn baġitarju minn qabel, li jmur kontra r-rekwiżiti tar-Regolament Finanzjarju; 33. Jieħu nota li mill- 1 ta' Jannar 2007, l-Awtorità hija s-sid tal-assi tanġibbli u mhux tanġibbli kollha maħluqa jew żviluppati matul il-fażi tal-iżvilupp tal-Programm Galileo; 34. Jiftakar li l-fażi tal-mogħdija tal-attivitajiet mingħand l-Intrapriża Konġunta Galileo għal idejn l-Awtorità bdiet f'Diċembru 2006 bit-trasferiment ta' EUR 70 miljun u d-drittijiet u l-obbligi relatati mal-FP6, MEDA, EGNOS u kuntratti oħra; għaldaqstant, għalkemm is-sussidju tal-Komunità u dħul ieħor għall-Awtorità fl-2006 kienu ta' ftit aktar minn EUR 7 miljun, l-assi totali tal-Awtorità kienu jammontaw għal EUR 76,6 miljun fl-aħħar tal-2006; 35. Jindika li, barra minn hekk, skont it-tweġibiet tal-Awtorità, matul l-2007 97 % ta' ammont ieħor ta' EUR 65 miljun waslu għand l-Awtorità wara ftehim bejn il-GNSS u t-tliet membri tal-Intrapriża Konġunta (l-Aġenzija Spazjali Ewropea, iċ-Ċentru Nazzjonali għas-"Sensing" mill-Bogħod taċ-Ċina u l-MATIMOP-Israeli Industry Centre għar-Riċerka u l-Iżvilupp); jinnota l-osservazzjoni tal-Qorti li dan l-ammont ma jinkludix il-bilanċ tal-fondi li jirriżulta mill-għeluq tal-Intrapriża Konġunta Galileo, li se jkunu trasferiti lill-Awtorità fl-aħħar tal-proċedura tal-għeluq biss; 36. Jifhem mill-konklużjonijiet tal-Kunsill adottati wara s-seduta tiegħu tat- 3 ta' Diċembru 2007 li l-ispiża kkalkulata għall-programmi GNSS għall-perjodu 2007-2013 tammonta għal EUR 3,4 biljun u li l-proġett se jkun iffinanzjat minn fondi pubbliċi; 37. Jikkonkludi għaldaqstant li, għalkemm hija aġenzija tal-UE, l-Awtorità bħala s-sid tal-assi kollha ta' Galileo se twettaq irwol li huwa tabilħaqq differenti minn ta' kull aġenzija regolatorja oħra, u minħabba l-ammonti sostanzjali fil-karti tal-bilanċ tagħha, fil-ġejjieni hija se tkun teħtieġ skrutinju mill-qrib b'mod partikulari minn dawk il-korpi li xogħolhom hu li jwettqu monitoraġġ dwar l-infiq tal-UE; 38. Jinnota li l-għeluq tal-Intrapriża Konġunta Galileo se jkun is-suġġett ta' rapport speċifiku mill-Qorti matul l-2008. [1] ĠU C 261, 31.10.2007, p. 38. [2] ĠU C 309, 19.12.2007, p. 72. [3] ĠU L 248, 16.9.2002, p. 1. [4] ĠU L 246, 20.7.2004, p. 1. [5] ĠU L 357, 31.12.2002, p. 72. [6] Ir-riżoluzzjonijiet kollha dwar l-Aġenziji ġew ippubblikati fil-ĠU L 196, 27.7.2005. [7] ĠU C 273, 15.11.2007, p. 1. [8] Dokument tal-Kunsill DS 605/1/07 Rev1. [9] Sors: Rapport dwar il-kontijiet annwali tal-Uffiċċju għall-Armonizzazzjoni tas-Suq Intern għas-sena finanzjarja 2006 flimkien mat-tweġibiet tal-Uffiċċju (ĠU C 309, 19.12.2007, p. 141). [10] Sors: Rapport dwar il-kontijiet annwali tal-Uffiċċju Komunitarju tal-Varjetajiet tal-Pjanti għas-sena finanzjarja 2006 flimkien mat-tweġibiet tal-Uffiċċju (ĠU C 309, 19.12.2007, p. 135). --------------------------------------------------